Evergrande เริ่มนำโครงการอสังหาริมทรัพย์ ไปจ่ายหนี้
ล่าสุด บริษัท Evergrande ได้เสนอวิธีการชำระหนี้คืนแก่นักลงทุน ที่ได้รวมตัวกันที่สำนักงานใหญ่ของบริษัทที่เมืองเซินเจิ้น เพื่อขอคืนเงินลงทุนของพวกเขา ซึ่งเชื่อว่าอาจมีมูลค่าสูงถึง 20,641 ล้านบาท
20 ก.ย. 2564

Evergrande เริ่มนำโครงการอสังหาริมทรัพย์ ไปจ่ายหนี้ /โดย ลงทุนแมน
หลังจากเมื่อไม่กี่วันก่อน มีรายงานว่า Evergrande บริษัทอสังหาริมทรัพย์ยักษ์ใหญ่จากจีน ได้รับผลกระทบจากวิกฤติสภาพคล่อง เนื่องด้วยปริมาณหนี้สินเกินกว่า 10 ล้านล้านบาท ส่งผลให้บริษัทมีความเสี่ยงในการผิดนัดชำระหนี้หลายรายการ
ในเวลาต่อมา หน่วยงานกำกับดูแลของจีนก็ได้ออกมาประกาศให้ธนาคารหลายแห่งทราบว่า Evergrande จะไม่สามารถชำระดอกเบี้ยเงินกู้ได้ครบกำหนดในสัปดาห์นี้ ซึ่งทาง Evergrande เอง ก็ยังคงพยายามเจรจาเรื่องการขยายเวลากับธนาคารด้วย
ล่าสุด บริษัท Evergrande ได้เสนอวิธีการชำระหนี้คืนแก่นักลงทุน ที่ได้รวมตัวกันที่สำนักงานใหญ่ของบริษัทที่เมืองเซินเจิ้น เพื่อขอคืนเงินลงทุนของพวกเขา ซึ่งเชื่อว่าอาจมีมูลค่าสูงถึง 20,641 ล้านบาท
แผนนี้ ออกประกาศโดยคุณ Du Liang หัวหน้าด้านการบริหารความมั่งคั่ง
โดยทางบริษัท Evergrande จะชำระหนี้คืนนักลงทุน โดยอาจต้องเลือกผ่าน 3 วิธี ได้แก่
- การผ่อนชำระคืนเป็นเงินสด
- การชำระหนี้ ด้วยอสังหาริมทรัพย์ที่มีในครอบครองของ Evergrande
- การชำระหนี้ ด้วยตั๋วสัญญาแลกเงิน
ทั้งนี้ หากนักลงทุนเลือกรับชำระหนี้เป็นอสังหาริมทรัพย์ นักลงทุนสามารถได้รับสินทรัพย์เหล่านี้ ต่ำกว่ามูลค่าประเมินตั้งแต่ 28% ถึง 52%
สำหรับตัวอย่างสินทรัพย์ที่บริษัทนำมาใช้หนี้ก็คือ อะพาร์ตเมนต์ ร้านค้า และพื้นที่สำหรับจอดรถ
โดยนักลงทุนที่สนใจรับชำระคืนด้วยวิธีนี้ สามารถติดต่อกับที่ปรึกษาทางด้านการลงทุน หรือไปที่แผนกต้อนรับในพื้นที่ พร้อมบัตรประจำตัวและสัญญาการลงทุนเพื่อขอคำปรึกษาในการทำธุรกรรมได้เลย
อย่างไรก็ตาม สำหรับนักลงทุนแล้ว ถึงแม้การได้ข้อเสนอการคืนหนี้เป็นอสังหาริมทรัพย์แทนเงินสด จะมีสภาพคล่องไม่ดีเท่าเงินสด แต่ก็ยังถือว่ามีมูลค่ามากพอที่จะใช้ชำระหนี้ได้
ดังนั้น ทางเลือกนี้ถึงแม้จะไม่ได้ดีที่สุด แต่ก็ยังไม่ถือว่าแย่ที่สุดเช่นกัน
ที่ผ่านมาปัญหาด้านสภาพคล่องของ Evergrande เกิดจากการเข้าซื้อกิจการจนปริมาณหนี้ของบริษัทเพิ่มขึ้นอย่างต่อเนื่อง
แต่หลังจากที่หน่วยงานกำกับดูแลของจีน เริ่มเข้ามาดูแลช่องทางการจัดหาเงินทุน สภาพคล่องด้านเงินทุนของบริษัทก็เริ่มตึงตัว และเริ่มมีปัญหาตามมา
พอเรื่องเป็นแบบนี้ หลายฝ่ายเชื่อว่าทางรอดเดียวของวิกฤตินี้ คือการที่รัฐบาลจีน ต้องเข้าไปช่วย
แต่ดูเหมือนว่า ความเป็นไปได้ที่รัฐบาลจีนจะเข้าไปช่วย จะมีไม่มาก
อย่างไรก็ตาม มีผู้เชี่ยวชาญบางส่วนออกมาระบุว่า Evergrande ยังมีสินทรัพย์มากพอที่จะสามารถครอบคลุมหนี้สินทั้งหมดได้
ดังนั้น Evergrande อาจต้องการความช่วยเหลือแค่ ด้านเงินกู้ เพื่อเอาไปหมุนให้เกิดสภาพคล่อง โดยรัฐบาลอาจไม่จำเป็นต้องเข้าไปช่วยเหลือ
สรุปตอนนี้ความเห็นเกี่ยวกับ Evergrande แตกออกเป็น 2 ทางอย่างชัดเจน
ทางหนึ่งเห็นว่า Evergrande จะต้องได้รับการช่วยเหลือเท่านั้น จึงจะมีทางรอด
ในขณะที่ อีกกลุ่มก็มองว่าสินทรัพย์ของ Evergrande นั้น มากพอที่จะสามารถครอบคลุมหนี้สินทั้งหมดได้
แต่สำหรับกลุ่มนักลงทุนแล้ว ดูเหมือนจะพากันถอดใจกับหุ้นของบริษัทนี้
เพราะหากเรามาดูมูลค่าบริษัท Evergrande ในตอนนี้
ได้ปรับตัวลงมาแล้วกว่า 85% เมื่อเทียบกับ 6 เดือนที่แล้ว..
References
-
-